DA Den Europæiske Unions Tidende C 109/2

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 109/02

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»CILIEGIA DELL’ETNA«

EF-Nr.: IT-PDO-0005-0572-23.11.2006

BGB ( ) BOB ( X )

1. Betegnelse:

»Ciliegia dell'Etna«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen »Ciliegia dell'Etna«:

Den beskyttede oprindelsesbetegnelse »Ciliegia dell’Etna« anvendes om frugterne af sød kirsebær af Prunus avium L., som tilhører Rosaceae-familien og økotypen Mastrantonio (Donnantonio). Frugterne har følgende særlige egenskaber:

— Sukkerindhold: ≥ 19 °Brix

— Syreindhold (gram æblesyre/100 ml): ≤ 0,4

— Forholdet °Brix/syreindhold: ≥ 47,5

— Fasthed (N): ≥ 5,5

— Stilklængde: 35-55 mm

— Mindste frugtstørrelse (vægt): 7 gram

Kirsebær med betegnelsen »Ciliegia dell’Etna« har en klar rød farve. De er middelstore til store med et sprødt og meget fast frugtkød og en lang stilk.

Frugten er sødlig uden at virke kvalmende, og det lave syreindhold giver en meget behagelig og afrundet smag.

Der er fastsat to handelsklasser for »Ciliegia dell’Etna«:

— Klasse »Extra«: frugtstørrelse (vægt) > 8,5 gram

— Klasse I: frugtstørrelse (vægt) mellem 7 gram og 8,5 gram.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, der skal finde sted inden for det afgrænsede geografiske område:

Dyrkningen af »Ciliegia dell’Etna« skal foregå inden for det område, som nævnes i punkt 4. Plukningen af »Ciliegia dell’Etna« skal foregå ved håndkraft, når frugten er naturligt modnet, og stilken skal bevares for at undgå angreb og råd. I tiden mellem plukning og markedsføring skal frugterne opbevares køligt og skyggefuldt for at undgå forringelse af deres kvalitet og holdbarhed.

3.6. Særlige regler vedrørende udskæring, rivning eller emballering osv.:

For at undgå, at transport af produktet i løs vægt ødelægger eller får frugtens karakteristiske egenskaber til at forsvinde, skal pakningen af »Ciliegia dell’Etna« BOB foregå inden for det produktionsområde, der er anført i punkt 4. Håndtering og transport kan indebære, at frugterne forringes, især den yderste del af frugtvæggen og kødet, hvilket kan føre til stødskader, revner og angreb af mug, som ødelægger kvaliteten af det produkt, der afsættes med betegnelsen »Ciliegia dell’Etna« BOB.

Det er derfor nødvendigt, at disse produktionstrin udføres inden for produktionsområdet af sagkyndigt personale, og at ingen transport finder sted, inden produktet pakkes. Produktet skal pakkes direkte i beholdere af hensigtsmæssig størrelse, efter at der er foretaget en første sortering for at fjerne frugt, der skal kasseres. Bringes produktet ikke i handelen senest 48 timer efter plukningen, skal frugten køles ned ved hjælp af kølerumsteknik og generelt behandles med alle foranstaltninger, der nedsætter frugternes respiratoriske metabolisme.

»Ciliegia dell’Etna« BOB skal bringes i handelen i frisk tilstand i nye, rene og tørre pakninger, som er af et materiale, der opfylder gældende bestemmelser for emballage, og have en kapacitet på højst 10 kg af produktet. For at undgå trykskader under transporten skal disse forpakninger være beholdere med hårde vægge og en højde på højst 12 cm.

Indholdet i emballagen må udelukkende være kirsebær af økotypen Mastrantonio (Donnantonio) med ens modningsgrad og størrelse.

Hver pakning skal være omvundet af plastfilm og lukket ved hjælp af et påsat garantisegl, således at seglet brydes, når pakningen åbnes.

3.7. Specifikke mærkningsregler:

På hver pakning skal ud over betegnelsens logo fremgå fællesskabslogoet og tilhørende oplysninger, lovbefalede oplysninger såsom navn, firmanavn og adressen på pakkevirksomheden samt eventuelt navnet på de bedrifter, hvorfra frugterne stammer, nettovægt ved pakning, pakkedato og salgskategori. Det er forbudt at tilføje oprindelsesangivelser, der ikke udtrykkeligt er tilladt, eller supplerende angivelser, som vil kunne vildlede forbrugerne. Logoet for betegnelsen er rektangulært med en størrelse på 100 mm × 38 mm. Foroven er anført teksten »Denominazione d’Origine Protetta«, i midten forkortelsen DOP og nederst i logoet betegnelsen »Ciliegia dell’Etna«. På højre side er afbildet to kirsebær i forskellig størrelse, som er anbragt oven på regionen Sicilien.

4. Præcis afgrænsning af det geografiske område:

Produktionsområdet for »Ciliegia dell’Etna« BOB strækker sig fra Det Ioniske Hav i en højde af 1 600 meter over havets overflade på Etnas østlige og sydøstlige bjergsider, som omfatter følgende kommuner i provinsen Catania: Giarre, Riposto, Mascali, Fiumefreddo di Sicilia, Piedimonte Etneo, Linguaglossa, Castiglione di Sicilia, Randazzo, Milo, Zafferana Etnea, S. Venerina, Sant’Alfio, Trecastagni, Pedara, Viagrande, Nicolosi, Ragalna, Adrano, Biancavilla, S. Maria di Licodia, Belpasso, Aci S. Antonio og Acireale.

5. Tilknytning til det geografiske område:

5.1. Det geografiske områdes egenart:

Dyrkningsområdet for »Ciliegia dell’Etna« BOB er kendetegnet ved, at jordbunden har udviklet sig på substrater af vulkansk oprindelse. Det er især jorden af vulkansk oprindelse og de store temperaturudsving, som giver »Ciliegia dell’Etna« den røde farve. På bjergkanterne har jorden ikke en særlig dyb profil, er stenet i overfladen med en sandet tekstur, som er rig på sten og grus, hvorimod bakke- og kystområderne har et mere udviklet og dybt jordlag med en let sandet tekstur, hvor der skal kunstvandes. Områdets beliggenhed i en højde på 1 600 meter over havets overflade giver »Ciliegia dell’Etna« unikke parametre, når det gælder modningstidens længde. Den er i praksis meget varierende og strækker sig for økotypen Mastrantonio (Donnantonio) fra starten af juni til de sidste ti dage i juli. Frost forekommer sjældent og skyldes temperaturinversioner, som er mindre udtalte i de mere vindrige bakkeområder. Der registreres absolutte maksimumstemperaturer på 44,3 °C, og i juli ligger temperaturen i gennemsnit på 39-40 °C. Den årlige nedbørsmængde, som stiger med højden, er højest i provinsen og på hele Sicilien.

5.2. Produktets egenart:

Det, som adskiller »Ciliegia dell'Etna« fra andre sorter, som findes i området eller fra samme sort, som er avlet uden for området, er frugtens lave syreindhold og dens sprødhed og høje sukkerindhold. Disse egenskaber gør det muligt at frembringe et modent, skinnende rødt og saftspændt produkt, som har en høj sødlighed uden at være kvalmende, som et typisk for produkter med en høj sukkerkoncentration. Til disse karakteristiske egenskaber hører også de særlige modningstider, som er længere end for andre kirsebærsorter, fordi de er proportionelle med dyrkningsarealernes stigende højde i vulkanen Etnas område.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Bjergmassivet ved vulkanen Etna er meget kendt for produktionen af kirsebær og deres kvalitet. Navnet Etna er tæt knyttet til kirsebær, eftersom mange forbrugere i Italien forbinder området med kirsebær og omvendt. De særlige egenskaber ved »Ciliegia dell’Etna« beror i høj grad på produktionsområdets morfologi og klima- og jordbundsforhold og kirsebæravlernes arbejde med at bearbejde jorden og drive plantagerne. Produktionsområdets geografiske beliggenhed mod øst-sydøst, det høje antal soltimer, vindforholdene og store temperaturudsving giver gunstige klimaforhold for dyrkningen af kirsebær. De vanskeligheder, som skyldes beliggenheden i nærheden af vulkanen Etna, har krævet store anstrengelser fra de lokale jordbrugeres side for at gøre de vidtstrakte hårde og magre lavamarker produktive. Menneskets bidrag har i den sammenhæng været det slidsomme arbejde med jorden for at få inddæmmet de underjordiske vandressourcer, bearbejde jorden og opbygge jordstykkerne i terrasser. Det har ført til udvikling af plantager i forskellige højder, og landbrugerne har erhvervet sig særlig kunnen vedrørende driften af disse. Endnu i dag er det de lokale jordbrugeres vedvarende arbejde med at passe og drive de plantager, der rejser sig langs Etnas skråninger, korrekt, som gør det muligt, at frugtmodningen sker gradvis, og betyder, at plukningsperioden gøres længere. Det betyder også, at »Ciliegia dell'Etna« drager størst mulig gavn af de særdeles gunstige klimaforhold og giver frugter, som værdsættes for den skinnende farve, fasthed og fine smag. Produktets kvalitet bekræftes desuden også af den store popularitet, som traditionelle kirsebærfester nyder.

Ud over det naturlige miljø er det således også den menneskelige faktor med sin århundredgamle tradition og det slidsomme arbejde med at forvandle »le sciare« (det arabiske ord for brændt jord) til frugtbar jord og den udbredte anvendelse af lokale vandingsanlæg, som muliggør punktvanding og vanding med tilsætning af gødningsstoffer i den lange vækstsæson i den tørre periode, der på afgørende vis har sat sit præg på den tætte sammenhæng mellem »Ciliegia dell’Etna« og Etna-området.

Omkring dyrkningen af »Ciliegia dell’Etna« er der i årenes løb skabt en kulturel baggrund og en vigtig økonomisk sammenhæng, der er gjort af fagkundskab, traditioner og sædvaner, som gennem århundrederne er videreført af frugtavlerne. Det er en tradition, som endnu den dag i dag afspejler sig i det dialektale ordforråd gennem ord som »cirasa« eller »ciriegia« og bearbejdningen af jorderne kendt under navnet »terre scatinate« (brændt jord) eller jorder fremdyrket gennem bearbejdning af lava. Videre anvendes dyrkningsteknikker med forskellige bearbejdningsmetoder kaldet »a sgroppo« eller »a pezza« og en teknik for plukning ved håndkraft, hvor der anvendes stiger med tredive trin og kurve, som kaldes »panari«.

Afslutningsvis er det på baggrund af ovenstående muligt at bekræfte, som mange andre allerede har konstateret, at dyrkningen af »Ciliegia dell’Etna« har ældgamle dybe rødder i dette område, og at de lokale jordbrugeres erfaring, som er videreført gennem generationer og ledsages af løbende forskning og indførelse af særlige dyrkningsteknikker, har skabt betingelserne for, at dyrkningen af »Ciliegia dell’Etna« med tiden på vellykket vis har fået fodfæste og i dag er en historisk og kulturel arv for området.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Ciliegia dell’Etna« i Den Italienske Republiks officielle tidende nr. 75 af 30. marts 2006.

Den konsoliderede udgave af varespecifikationen kan ses på webstedet:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.